
MBI MIRATIMIN E ÇMIMIT TË BLERJES SË ENERGJISË ELEKTRIKE QË DO T’U PAGUHET PRODHUESVE EKZISTUES ME PËRPARËSI PËR VITIN 2025

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar, të neneve 10 dhe 31, të ligjit nr. 24/2023, “Për nxitjen e përdorimit të energjisë nga burimet e rinovueshme”, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 13.12.2024, pasi shqyrtoi relacionin me nr. 2532 prot., datë 12.12.2024, të përgatitur nga Drejtoria e Zhvillimit të Politikave dhe Mbikëqyrjes së Burimeve të Rinovueshme “Mbi miratimin e çmimit të blerjes së energjisë elektrike që do t’u paguhet prodhuesve ekzistues me përparësi për vitin 2025”,
konstatoi se:
- Në mbështetje të nenit 10, të ligjit nr. 24/2023, “Për nxitjen e përdorimit tё energjisë nga burimet e rinovueshme”, ERE është autoriteti përgjegjës për përcaktimin e çmimit të blerjes së energjisë elektrike të prodhuesve ekzistues me përparësi nga burimet hidrike me kapacitet të instaluar deri në 15 mw. Në pikën 4 të këtij neni përcaktohet se: “Për prodhues ekzistues me përparësi, çmimi i blerjes së energjisë elektrike nga burimet hidrike me kapacitet të instaluar deri në 15 mw caktohet nga ERE, në përputhje me metodologjinë e miratuar nga Këshilli i Ministrave, me propozimin e ministrit”. Metodologjia përcakton kriteret e llogaritjes së çmimit, duke u bazuar në çmimin e tregut të organizuar të energjisë elektrike ose deri në krijimin e tij, në çmime të krahasueshme të tregjeve të organizuara të vendeve fqinje, plus një bonus të caktuar për promovimin e këtyre burimeve, i cili merr në konsideratë një kthim të arsyeshëm të vlerës së investimeve. Në çdo rast, ky çmim nuk do të jetë më i ulët se çmimi i miratuar nga ERE në vitin 2016.
- Gjithashtu, në pikën 2, të nenit 31, të këtij ligji përcaktohet se aktet nënligjore të dala në bazë dhe në zbatim të ligjit nr. 7/2017, “Për nxitjen e përdorimit të energjisë nga burimet e rinovueshme”, të ndryshuar, vazhdojnë të mbeten në fuqi dhe të zbatohen deri në momentin e miratimit të akteve nënligjore në zbatim të këtij ligji (ligjit nr. 24/2023).
- Me vendimin e Këshillit të Ministrave nr. 687, datë 22.11.2017, të ndryshuar, është miratuar metodologjia e përcaktimit të “Çmimit vjetor të blerjes se energjisë elektrike që do t’u paguhet prodhuesve ekzistues me përparësi” ku ky çmim përllogaritet sipas formulës si vijon: 
Çmimi vjetori i blerjes (lekë/kwh) = Çmimi mesatar vjetor i Tregut të Ditës në Avancë (HUPX/DAM) i energjisë elektrike në profilin bandë (baseload) i vitit përkatës të bursës hungareze (HUPX) të energjisë elektrike në euro cent/kwh X bonusin për promovimin e burimeve të rinovueshme në masën 1.2 X normën mesatare të këmbimit në euro/lekë për vitin e fundit.
- Nga të dhënat paraprake nga faqja e internetit të Bursës Hungareze të Energjisë (https://hupx.hu/en/market-data/dam/regular-reports), është marrë çmimi i deritanishëm mesatar për periudhën 11-mujore të Tregut të Ditës në Avancë (HUPX/DAM) të energjisë elektrike në profilin bandë (baseload) për vitin 2024, i cili rezulton në vlerën 96.76 euro/mwh.
- Sipas metodologjisë, me normë mesatare të shkëmbimit të vitit të fundit, kuptohet kursi mesatar vjetor i këmbimit euro/lekë, i publikuar nga Banka e Shqipërisë për vitin 2024. Nga të dhënat e deritanishme të publikuara nga Banka e Shqipërisë mbi kursin e këmbimit, kursi mesatar i këmbimit për periudhën 11-mujore të vitit 2024 rezulton të jetë 101.13 lekë/euro.
[bookmark: _GoBack]- Nga të dhënat paraprake rezulton se çmimi vjetor i blerjes se energjisë elektrike referuar Tregut të Ditës në Avancë të Bursës Hungareze të Energjisë HUPX do të jetë 11.74 lekë/kwh. Në zbatim të VKM-aë nr. 687, datë 22.11.2017, “Për miratimin e metodologjisë për përcaktimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi”, të ndryshuar, ky çmim rezulton të jetë mbi nivelin maksimal të çmimit të llogaritur të blerjes së energjisë elektrike të përcaktuar në germën “d”, prej 10 lekë/kwh.
- Gjithashtu, në zbatim të ligjit nr. 24/2023, i cili parashikon se kriteret e llogaritjes së çmimit, do të bazohen në çmimin e tregut të organizuar të energjisë elektrike ose deri në krijimin e tij, në çmime të krahasueshme të tregjeve të organizuara të vendeve fqinje, edhe pse në kushtet e mungesës së një metodologjie e cila i referohet llogaritjes së këtij çmimi, duke u bazuar në tregun shqiptar të organizuar të energjisë elektrike, ku çmimi mesatar klerues i bursës shqiptare të energjisë ALPEX, për periudhën 11-mujore të vitit 2024, rezulton të jetë në vlerën prej 108.3 euro/mwh, rezulton se çmimi vjetor i blerjes së energjisë elektrike referuar Tregut të Ditës në Avancë të Bursës Shqiptare të Energjisë ALPEX, do të rezultonte në vlerën 13.14 lekë/kwh, përsëri mbi nivelin maksimal prej 10 lekë/kwh, të përcaktuar në metodologjinë në fuqi.
- Për rrjedhojë, çmimi i blerjes së energjisë elektrike që do t’u paguhet prodhuesve ekzistues me përparësi për vitin 2024 do të jetë ai prej 10 lekë/kwh.
Për gjithë sa më sipër, Bordi i ERE-s

VENDOSI:

1. Miratimin e çmimit vjetor të blerjes së energjisë elektrike, që do t’u paguhet prodhuesve ekzistues me përparësi, prej 10 lekë/kwh, për vitin 2025.
2. Drejtoria e Zhvillimit të Politikave dhe Mbikëqyrjes së Burimeve të Rinovueshme të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

